**Finansiering av den globale plastavtalen**

|  |  |  |
| --- | --- | --- |
| **Utgiftsforslag:** | **Kapittel, post:** | **Budsjettvirkning:** |
| Bærekraftige hav og tiltak mot marin forsøpling | Kap. 163, post 71 | + 276,3 mill. kroner |

|  |
| --- |
| **Verbalforslag:** |
| Norge oppretter et globalt finansieringsinitiativ mot plastforsøpling, som kan danne grunnlaget for en fremtidig finansieringsmekanisme for den globale plastavtalen. |

Det er en økende aksept for at plastforurensningen har enorme skadevirkninger og krever et solid og helhetlig rettslig rammeverk både globalt og nasjonalt. Norge, sammen med Rwanda, leder nå «Høyambisjonskoalisjonen for å stoppe plastforurensning». Målet er å få på plass en avtale som setter en stopper for plastforurensning innen 2040. En av koalisjonens nøkkelleveranser er å «fasilitere effektiv teknisk og finansiell støtte». Det er derfor naturlig at norske myndigheter går i bresjen for å sikre den nødvendige finansieringen for at det blir en effektiv global plastavtale. Finansiering av avtalen er kritisk for å sikre en mer rettferdig byrdefordeling mellom rike og fattige land. Arbeidet kan ses i sammenheng med Norges rolle i Det globale miljøfondet (GEF) og kan bidra til at en fremtidig finansieringsmekanisme blir målrettet og solid.

Norge har hittil vært et av svært få giverland som støtter tiltak mot plastforurensing. Bistandsprogrammet mot marin forsøpling har hatt stor betydning for den globale politiske fremgangen på feltet de siste årene, og det er avgjørende i pågående prosesser både på nasjonalt og globalt nivå. Norsk finansiering av tiltak, kunnskapsmiljø og sivilsamfunnsaktører er helt avgjørende for å finne og implementere globale løsninger på problemet. Reduksjonen i denne posten i statsbudsjettet for 2023 har allerede ført til nedskalerte planer og reduserte bidrag til viktig arbeid opp mot de globale forhandlingene. Med det risikerer man å svekke tilliten hos utviklingsland, noe som rimer dårlig med Norges rolle som leder av høyambisjonskoalisjonen. Det er svært viktig at Norge fortsetter og oppskalerer satsingen på tiltak mot marin forsøpling.

Plastavtaleforhandlingene har skapt en historisk mulighet til å stanse plastforsøplingen globalt. Selv med en sterk avtaletekst, men uten en skikkelig finansiering av avtalen, vil vi mislykkes med implementeringen av avtalen. Utviklingslandene krever at finansiering må inkluderes i forhandlingene og ikke utsettes til den globale plastavtalen er klar. Uten proaktive initiativ og lederskap fra land som Norge er det en reell fare for at finansieringsspørsmålet utelukkende blir et betent politisk spørsmål som blokkerer forhandlingen og at resultatet blir et dårlig kompromiss.

En ny norsk finansiell forpliktelse og et norsk initiativ for en mulig fremtidig finansieringsmekanisme kan bidra til å løse voksende spenninger rundt finansiering av avtalens forpliktelser og sette i gang den nødvendige ressursmobiliseringen for å sikre en effektiv global plastavtale.

WWF Verdens naturfond ber om at kap. 163, post 71 økes med 276,3 millioner kroner i statsbudsjettet for 2024 slik at programmet vil utgjøre 500 millioner kroner.